[{"text_idx": "#000002", "text": "Oes Croeso i ni gyd"}, {"text_idx": "#000003", "text": "Mae Cymru wedi cyrraedd Cwpan y Byd am y tro cyntaf ers 1958 ac er bod ein calonnau yn byrstio efo balchder ar o\u0302l aros mor hir, mae blas sur yn tarfu ar y dathlu.\nYng Nghatar, mae bywyd yn dra gwahanol i ni yng Nghymru wrth i bobl hoyw, traws, merched a mewnfudwyr cael eu trin fel aelodau eilradd o\u2019r gymdeithas. Mor ffiaidd yw triniaeth y grwpiau yma, mae sawl ffan pe\u0302l-droed brwd sy\u2019n perthyn i\u2019r cymunedau yma yn penderfynu aros adref oherwydd yr ofn sydd ganddynt o gael eu herlyn eu hunain."}, {"text_idx": "#000004", "text": "Ar ddiwrnod ge\u0302m gyntaf Cymru yn erbyn America, cyhoeddodd y cantor Yws Gwynedd ga\u0302n fer ar ei lwyfannau cymdeithasol yn nodi\u2019r hyn sy\u2019n digwydd draw yng Nghatar. Yn ei ga\u0302n, mae\u2019n gofyn cwestiwn digon teg, sef \u201cSut ar y ddaear gafodd ffasiwn le llwyfannu cwpan wbath mae \u2018na te\u0302?\u201d. Felly, aeth Lysh ati i\u2019w holi, beth wnaeth ei ysgogi i greu\u2019r ga\u0302n?\n\u201cJyst teimlo\u2019n rhwystredig rili,\u201d esboniodd. \u201cWeithia\u2019 ti\u2019n teimlo fel bod \u2018na ddim byd fedri di neud sy\u2019n gallu gwneud gwahaniaeth, ond wedyn nes i sylweddoli fod gwneud unrhyw beth yn well \u2018na gwneud dim byd. Dydi 30 eiliad o gwpl o benillion yn Gymraeg ddim am newid penderfyniad FIFA, ond os neith lot o bobl neud wbath bach, neith o gyfri at rywbeth mwy.\u201d\nUn o\u2019r pethau bach hynny mae Ywain wedi ei wneud ydi gwisgo ategolion sy\u2019n cefnogi\u2019r achos. \u201cNes i brynu \u2018captain\u2019s armband\u2019 enfys a chria enfys i wisgo efo\u2019r band ac ar y teledu, wedyn ddim cweit teimlo fel bo fi\u2019n deud digon, a\u2019r ffordd orau i fynegi wbath fysa drwy ga\u0302n fach. Dwi methu dychmygu peidio cael fy nerbyn fel person jyst am fod \u2018na lywodraeth efo agweddau afiach tuag at hawliau pobl.\u201d"}, {"text_idx": "#000005", "text": "Ge\u0302m i\u2019r bobl, neu ge\u0302m arian?\nUn o\u2019r un farn ydi Begw Elain ac mae hi\u2019n un o\u2019r ffans mwyaf eiddgar ti\u0302m pe\u0302l-droed Cymru.\n\u201cHeb amheuaeth, dylai FIFA ddim wedi caniata\u0301u prif dwrnament pe\u0302l-droed y byd mewn gwlad fel Catar,\u201d meddai. \u201cGe\u0302m i\u2019r bobl yw pe\u0302l-droed ond erbyn heddiw mae arian yn cymryd drosodd a ni ddylai cynnal y twrnament mewn gwlad sydd yn erbyn rheolau dynol.\u201d\nEr nad ydi Begw yn cytuno gyda rhoi\u2019r llwyfan i Gatar, credai fod angen manteisio ar y platfform. \"Tra mae\u2019r twrnament yma, credaf y dyliwn ni fel cymdeithas ddefnyddio\u2019r statws a phw\u0302er sy\u2019n dod gyda bod mewn twrnament fel hyn i hyrwyddo fod gan bawb yr hawl i wylio ge\u0302m be\u0302l-droed yn gyffyrddus ac yn hapus,\u201d eglurai. \u201cDdylai neb beidio gallu mynd i ddilyn eu gwlad yng Nghwpan y Byd oherwydd eu rhywioldeb. Mae\u2019n siomedig iawn fod cefnogwyr wedi methu mynd oherwydd eu rhywioldeb a gobeithiwn y gallwn ddefnyddio hyn i ysbrydoli fwy o ymgyrchu a bod pawb yn cael yr hawl i gefnogi eu gwlad yn y dyfodol. Gyda\u2019n gilydd yn gryfach!\u201d"}]